રાજ્યમાં વિધાનસભા ચૂંટણી પૂર્ણ થઇ ગઇ છે અને પૂર્ણ બહુમત સાથે ભાજપે સરકાર બનાવી છે. આમ છતાં, કોંગ્રેસ હજુ પણ સતત રાજ્યમાં પોતાની ઉપસ્થિતિ નોંધાવવાના તમામ પ્રયત્ન કરી રહી છે. પ્રાપ્ત માહિતી અનુસાર, કોંગ્રેસ સૌરાષ્ટ્ર વિસ્તારમાં 148 રામ મંદિરોમાં પૂજા સામગ્રી ઉપલબ્ધ કરાવશે. આ ક્ષેત્રમાં કોંગ્રેસે મોટી સંખ્યામાં બેઠકો પર કબજો જમાવ્યો છે. ચૂંટણી પ્રચાર દરમિયાન રાહુલ ગાંધીએ 20થી વધુ મંદિરોની મુલાકાત લીધી હતી, જેનો લાભ પણ કોંગ્રેસને વિધાનસભા ચૂંટણીમાં મળ્યો હતો. સૌરાષ્ટ્રમાં કોંગ્રેસને સારો એવો સહકાર મળ્યો છે અને પાર્ટી અહીં પોતાના જનાધાર ગુમાવવા નથી માંગતી. અમદાવાદ મિરર અનુસાર, કોંગ્રેસ સૌરાષ્ટ્રના 148 ગામડાઓમાં રામ મંદિરના કાયા-કલ્પ માટે શ્રીરામ સૂર્યોદય સંધ્યા આરતી કમિટીની રચના કરવા જઇ રહી છે. આ મંદિરોને કોંગ્રેસ તરફથી પૂજા કિટ આપવામાં આવશે. કાર્યકર્તા અઠવાડિયામાં 14 વાર નિયમાનુસાર આ મંદિરોમાં પૂજા-આરતી કરશે.